Škopová, Anežka, poslankyňa NR SR (2024-02-28):
Vážený pán minister, vážený pán predsedajúci, vážení páni poslanci, vážené panie poslankyne, včera som mala tú možnosť vystúpiť v prvom čítaní vládneho zákona, žiaľ, mnoho poslancov túto možnosť nemalo, nakoľko vládna koalícia opäť obmedzila rozpravu. Myslím si, že je to obrovská škoda, pretože v parlamente máme mnoho šikovných poslancov a poslankýň, a najmä poslankyne, pretože obzvlášť tie by mali mať možnosť vyjadriť sa k tak závažnej veci, akými sú znásilnenia. Ale pri vás sme si už zvykli, že sa snažíte opozíciu umlčať. Som však rada, že z toho obmedzeného času vyšlo aj na mňa, a preto si dovolím opäť sa vyjadriť k novelizácii trestné... novely Trestného zákona, ktorá ešte ani nie je v platnosti. Hovoríme tu o opravovaní chýb, či bolo zámerné, alebo nie, to je na diskusiu, avšak z toho, čo tu zaznieva z koalície, mám pocit, že ide o tú prvú možnosť. Ale napriek tomu najlepší možný scenár by bol ten, že vaša zmena Trestného zákona ani len nenadobudne účinnosť, pretože my ešte ani len nevieme všetky dôsledky a všetky problémy, ktoré novela prinesie. A neviete to ani vy vo vládnej koalícii, ale je vám to jedno, pretože jediné, čo vás zaujíma, je, aby ste sa vyhli spravodlivosti. Nikto, opakujem nikto, nemôže obetiam sexuálneho násilia hovoriť, ako a kedy sa majú so svojou traumou vyrovnať. A žiadne skrátenie premlčacej doby nebude ženy motivovať k tomu, aby išli trestný čin nahlásiť, pretože znásilnenie nie je len fyzickým násilím, ale aj brutálnym útokom na psychiku obete. Hoci zodpovednosť za znásilnenie vždy nesie páchateľ, pocity viny a hanby sú u obeti sexuálneho násilia bežné. Tie pocity im sťažujú komunikáciu o tom, čo prežili, a bránia im v uzdravení. Myslíte si, že je spravodlivé, aby ten človek vyviazol bez trestu len preto, lebo od zločinu ubehlo toľko času? Trauma môže obeť sprevádzať po celý jej život, pretože trauma premlčacie doby nepozná. Preto som presvedčená, že za taký závažný trestný čin ako znásilnenie by nemala existovať žiadna premlčacia doba a to obzvlášť v dobe, kedy dochádza k nárastu sexuálneho násilia na ženách. Dovolím si preto predložiť pozmeňujúci návrh, ktorým sa rušia premlčacie lehoty za vybrané tresty spáchané na osobe mladšej ako 18 rokov, trestný čin vraždy a úkladnej vraždy a trestný čin znásilnenia a sexuálneho násilia. Pozmeňujúci návrh poslankyne Národnej rady Slovenskej republiky Anežky Škopovej k vládnemu návrhu zákona, ktorým sa dopĺňa zákon č. 300/2005 Z. z. Trestný zákon v znení neskorších predpisov. Doterajší text čI. I sa sa nahrádza textom, ktorý znie: „V § 87 ods. 5 znie: „(5) Ak ide o zločin, za ktorý tento zákon v prvej hlave, druhej hlave, tretej hlave a deviatej hlave osobitnej časti dovoľuje uložiť trest odňatia slobody s hornou hranicou trestnej sadzby najmenej desať rokov, trestnosť činu zaniká uplynutím premlčacej doby, ktorá je dvadsať rokov; ustanovenie odseku 1 písm. b) sa nepoužije. Ak ide o prečin, za ktorý tento zákon v prvej hlave, druhej hlave, tretej hlave a v deviatej hlave osobitnej časti dovoľuje uložiť trest odňatia slobody s hornou hranicou trestnej sadzby najmenej tri roky, trestnosť činu zaniká uplynutím premlčacej doby, ktorá je päť rokov; ustanovenie odseku 1 písm. d) sa nepoužije.“.“ 2. § 88 znie: „§ 88 (1) Uplynutím premlčacej doby nezaniká trestnosť trestného činu úkladnej vraždy podľa § 144, trestného činu vraždy podľa § 145, trestného činu znásilnenia podľa § 199, trestného činu sexuálneho násilia podľa § 200 a trestných činov uvedených v dvanástej hlave osobitnej časti tohto zákona okrem trestného činu založenia, podpory a propagácie hnutia smerujúceho k potlačeniu základných práv a slobôd podľa § 421, trestného činu prejavu sympatie k hnutiu smerujúcemu k potlačeniu základných práv a slobôd podľa § 422, trestného činu výroby extrémistického materiálu podľa § 422a, trestného činu rozširovania extrémistického materiálu podľa § 422b, trestného činu prechovávania extrémistického materiálu podľa § 422c, trestného činu popierania a schvaľovania holokaustu, zločinov politických režimov a zločinov proti ľudskosti podľa § 422d, trestného činu hanobenia národa, rasy a presvedčenia podľa § 423 a trestného činu podnecovania k národnostnej, rasovej a etnickej nenávisti podľa § 424. (2) Uplynutím premlčacej doby nezaniká trestnosť trestného činu neoprávneného odoberania orgánov, tkanív a buniek a nezákonnej sterilizácie podľa § 159 ods. 2, trestného činu obchodovania s ľuďmi podľa § 179, trestného činu sexuálneho zneužívania podľa § 201 až 202, trestného činu týrania blízkej osoby a zverenej osoby podľa § 208 a trestný čin výroby detskej pornografie podľa § 368, ak bol spáchaný na osobe mladšej ako 18 rokov.“ Ďakujem.